画斛黄花寒更好。 人爱花繁, 却被花催老。 旧恨新愁谁酝造。 带围暗减知多少。 开眼万般浑是恼。 只仗微醺, 假寐宽怀抱。 隔屋愁眉春思早。 数声啼破池塘草。
春风曾见桃花面。 重见胜初见。 两枝独占小春开。 应怪刘郎迷路、又重来。 旁人应笑髯公老。 独爱花枝好。 世间好景不长圆。 莫放笙歌归院、且尊前。
烂烂明霞红日暮。 艳艳轻云, 皓月光初吐。 倾国倾城恨无语。 彩鸾祥凤来还去。 爱花常为花留住。 今岁风光, 又是前春处。 醉倒扶归也休诉。 习池人笑山翁语。